《赠石草上人》
明代·岑徵

十三学剑耻专诸，十六挥毫赋子虚。床前红粉床头酒，厩里骅骝邺架书。

悲风动地倾巢垒，旧国无家归燕子。慷慨悲歌痛陆沉，重胝累茧徒为尔。

男儿无命不封侯，谁料衣冠变楚囚。终离徽纆辞尘土，长恋龛灯作比丘。

同病相怜三十载，频年多难形骸在。与君文酒共谈心，屑屑绪言殊未改。

我欲亲君且避人，时向招提寄此身。绳床促膝常相对，同话三山海上尘。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。